
Különböző normák hatékonysága közösségi média influenszerek környezettudatos bejegyzéseiben a konformitás függvényében

Pályamunkánk azt vizsgálja, hogy a különböző típusú normákat tartalmazó influenszer-üzenetek milyen mértékben képesek befolyásolni a környezettudatos viselkedést annak függvényében, hogy az adott személyek konformitása milyen mértékű.
Az influenszer olyan személy, aki nagy számú emberre gyakorol hatást a közösségi médián keresztül, mivel a közönség úgy gondolja, hogy az adott tartalomgyártó olyan tudással rendelkezik, amely megbízható alapot szolgáltat a véleményformáláshoz. Az influenszerek szoros köteléket alakítanak ki és tartanak fenn követőikkel, melyen keresztül képesek formálni attitűdjeiket az észlelt társas normák befolyásolása által. Amennyiben a környezettudatos viselkedést egy influenszer normatívként tünteti fel, az képes pozitív módon befolyásolni a követői attitűdjét még akkor is, ha az adott viselkedés még nem terjedt el széles körben. A normákra hatással van a konformitás, például akkor, ha a csoporttagok növekvő trendet érzékelnek.
Jelen vizsgálat során arra számítunk, hogy a normák különböző típusait (deskriptív/dinamikus/injunktív) tartalmazó influenszer üzenetek eltérő hatást eredményeznek annak függvényében, hogy milyen mértékű a személy konformitása. A hipotézisünk az, hogy minél nagyobb a konformitás, a normák annál nagyobb hatást fognak kifejteni. kísérleti vizsgálatunkban hat csoportot hoztunk létre (kontroll/kontroll+injunktív norma/deskriptív/deskriptív+injunktív norma/dinamikus/ dinamikus+injunktív norma). A kérdőívet az együttműködő tartalomgyártó az Instagram és Facebook felületén tette közzé két alkalommal 24 órás intervallumban.
Elemzésünk során azt az eredményt kaptuk, hogy bár a deskriptív normás kondíciókban magas konformitás esetén a pozitív attitűdök növekedést mutattak, a dinamikus norma esetében ez éppen fordítva történt. Véleményünk szerint ennek az állhat a hátterében, hogy az alacsony konformitású emberek preferálják az olyan viselkedésformákat, amelyek megkülönböztetik őket a tömegtől, így egy ‘trend-setting’ csoportba tartozhatnak.



